ורבו: ל' יריית חיצים, והוא קל עבר ממשקל פָעול, משרש רבב, כמו יָסוֹבּוּ עלי רבָיו (איוב י"ו י"ג), וברקים רב (תהלים י"ח ט"ו) שהם לשון יריית חיצים, כמו שרש שרבה (רד"ק), ואמרו רֹבּוּ ממשקל פעול להבדילו מן רַבּוּ ענין רבוי (מהרש"ד): ולדעת רש"י המלה בנין פֻעל, על דרך כָלּוּ תפלות, אלא שהוראו כהוראת התפעל; ואולי חשב רש"י כי בשו וארו עיני הם ג"ג בנין פֻעל, ולהיות הוראתם עומדת, והפועֵל פועל בעצמו ולא מקבל פעולה מאחרים, חשב שיתכן להיות פֻעל להוראת התפעל, ומלות שמו רמו דמו שהם צווי מן הקל הם לדעתו עבר פֻעל.